तीसरी मंजिल से गिर गया बच्चा, लोगों ने ऐसे बचाया कि सोशल मीडिया पर हो रही है तारीफ, देखें VIDEO  
इमारत की तीसरी मंजिल से गिर रहा था बच्चा
नीचे खड़े लोगों ने बहादुरी से उसे लपक लिया
बच्चे को बचाने का वीडियो सोशल मीडिया पर हो रहा है वायरल
केंद्रशासित प्रदेश दमन और दीव में एक इमारत की तीसरी मंज़िल से अचानक गिरे दो-वर्षीय बच्चे को जिस तरह नीचे खड़े लोगों ने बचा लिया, वह किसी चमत्कार से कम नहीं. यह दो-वर्षीय बच्चा मंगलवार को एक इमारत की तीसरी मंजिल से गिर गया, जिसे देखकर नीचे खड़े लोगों ने बेहद बहादुरी से लपक लिया, और किसी को चोट नहीं आई. स्थानीय लोगों द्वारा बच्चे को बचाए जाने की इस घटना का वीडियो सोशल मीडिया पर जमकर वायरल हो रहा है, जिसे समाचार एजेंसी ANI ने भी अपने ट्विटर हैंडल से शेयर किया है. सोशल मीडिया यूज़र बच्चे को बचाने वालों की जमकर तारीफ कर रहे हैं.
#WATCH Daman and Diu: A 2-year-old boy who fell from 3rd floor of a building was saved by locals, yesterday, in Daman. No injuries were reported. pic.twitter.com/bGKyVgNhyM
ट्विटर पर शेयर किए गए वीडियो में बिल्डिंग के नीचे कुछ लोग खड़े दिखाई दे रहे हैं, जिनमें से एक शख्स अचानक ऊपर देखता है और उसे बच्चा नीचे गिरता दिखाई देता है. तभी उसके साथ खड़े बाकी लोग भी ऊपर देखने लगते हैं, और इसी बीच वह शख्स बांहें फैलाकर बच्चे को लपक लेता है, और गोद में लिए नीचे गिर जाता है. बाकी लोग उन्हें उठाते हैं, और पाते हैं कि बच्चे को कोई नहीं आई है. इसके बाद सभी फिर ऊपर की ओर देखने लगते हैं, ताकि पता लगाया जा सके, आखिर बच्चा गिरा कैसे था?
कतई फिल्मी अंदाज़ में बच्चे को बचाने वाले इस वीडियो में दिखाई दे रहे लोगों की सोशल मीडिया पर जमकर प्रशंसा हो रही है. एक यूज़र ने लिखा, 'ईश्वर आप सबका भला करे... आपने एक मां और एक पूरे परिवार का दिल बचा लिया...' एक अन्य यूज़र ने ट्वीट किया, 'उन लोगों को सलाम, जो आज की दुनिया में दूसरों को बचाते हैं... जबकि लोग इन दिनों किसी और की परवाह नहीं करते हैं...'